Seun verloor drie vingers in fratsongeluk by atletiekFoto: ER24 ŉ 10-jarige seun het Vrydagmiddag dele van drie vingers verloor nadat ŉ betonblad op sy hand geval het tydens ŉ atletiekbyeenkoms in Durban. Luyanda Majija, ŉ woordvoerder van ER24, het gesê die voorval het by die Kings Park-stadion plaasgevind. Die seun het op ŉ meter lange betonmuur gespeel toe die fratsongeluk plaasgevind het. “Die seun het op die muur geklim, en terwyl hy hom opgedruk het, het ŉ stuk van die muur afgebreek en op sy hand beland. Drie van sy vingers is gedeeltelik geamputeer.” Paramedici van ER24 was op bystand by die stadion en kon hom vinnig bystaan. “Die seun was kalm en stabiel terwyl hy behandel is. Hy is na die Addington-hospitaal geneem vir verdere mediese behandeling.”